 SIAGO CECE KAMPUNI ya uchimbaji madini ya Base Titanium, ambayo shughuli zake nyingi ziko katika Kaunti ya Kwale imeweka matumaini katika mataifa ya kigeni ili kupata mkataba mpya kutoka kwa serikali kuendeleza shughuli za uchimbaji madini nchini. Haya yanajiri baada ya Balozi wa Marekani nchini Kenya Meg Whitman na mwenzake wa Australia nchini Luke Williams kuzuru eneo la uchimbaji madini huko Msambweni. Wawili hao walitembelea eneo la uchimbaji madini la kampuni ya Base Titanium yenye asili ya Australia kwa ajili ya kukagua shughuli za mgodi huku juhudi za kurefusha maisha ya uchimbaji madini zikiendelea. Base Titanium imekuwa na matumaini ya kurefusha muda wake wa uchimbaji madini Kwale na kupewa leseni mpya ya kuchimba na serikali, baada ya madini kuisha katika maeneo yaliyokuwa yameangaziwa Mabalozi hao wawili walifanya mkutano wa faragha na Meneja Mkuu wa Base Titanium Simon Wall. Kulingana na Bw Wall, mabalozi hao wawili walikuwa wakiangalia jinsi uchimbaji wa madini unavyoendelea, na mradi wa ukarabati wa ardhi ili kurejesha hali ilivyokuwa kabla uchimbaji kufanyika. “Hii ni bahati kubwa sana kupokea mabalozi hawa kuangalia jinsi shughuli zinavyoendelea katika kampuni yetu na miradi yetu ya kutengeneza ardhi zilizochimbwa hapo awali ili zirudi kuwa sawa,” Bw Wall alisema. Alisema kampuni hiyo imedhamiria kuhakikisha inachimba madini kwa usalama na kurudisha ardhi katika hali yake ya kawaida kwa matumizi baada ya uchimbaji. Bw Wall alisema licha ya juhudi za kampuni hiyo kutafuta madini katika sehemu nyingine Kwale, pia imeanza kujitayarisha kufunga na shughuli zake kukamilika iwapo serikali itachelewa kuwapa leseni mpya. “Tutatazamia kufunga kampuni hii kwa utaratibu kama vile tulivyoanza ujenzi miaka michache iliyopita. Ikiwa hali hii itaendelea, tutasitisha shughuli za uchimbaji madini mwezi Desemba 2023,” akasema. Sehemu ambayo utafiti unaendelea ni Kwale Mashariki, ambapo Bw Wall alisema serikali ikitoa leseni kwa wakati ufaao, wataendeleza uchimbaji. Baadhi ya changamoto ambazo kampuni hiyo inapitia ni ugumu wa baadhi ya wakazi kukubali utafiti wa migodi kufanyika katika ardhi yao, wengi wakiwa na hofu kuwa watakosa kupata faida yoyote baadaye. Hii ni licha ya Base kuahidi kuwa uhamishaji wowote utafanyika kulingana na sheria na wakazi kufidiwa. Mmiliki hulipwa Sh10,000 kila shimo lililochimbwa katika ardhi yake kwa ajili ya utafiti. Wiki iliyopita, Waziri wa Madini na Uchumi wa Baharini Salim Mvurya alisema serikali inapanga kutoa marufuku utoaji wa leseni kwa wachimbaji migodi nchini baada ya mabadiliko kufanywa katika sekta hiyo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  